### NN 19/2026 (25.2.2026.), Pravilnik o mreži podataka o održivosti poljoprivrednih gospodarstava

Ministarstvo poljoprivrede, šumarstva i ribarstva

214

Na temelju članka 124. stavka 13. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) te članka 38. stavka 3. Zakona o sustavu državne uprave (»Narodne novine«, br. 66/19.), ministar poljoprivrede, šumarstva i ribarstva, uz prethodnu suglasnost ministra vanjskih i europskih poslova, donosi

PRAVILNIK

O MREŽI PODATAKA O ODRŽIVOSTI POLJOPRIVREDNIH GOSPODARSTAVA

Članak 1.

Ovim se Pravilnikom propisuju način i uvjeti provedbe mreže podataka o održivosti poljoprivrednih gospodarstava – Farm Sustainability Data Network (u daljnjem tekstu: FSDN), koja obuhvaća:

– provedbu godišnjeg istraživanja o strukturi, proizvodnji, prihodima i rashodima poljoprivrednika, uključujući okolišnu i socijalnu dimenziju podataka (u daljnjem tekstu: FSDN istraživanje)

– upravljanje doznačenim novčanim sredstvima

– uloge i odgovornosti dionika koji sudjeluju u organizaciji i provedbi FSDN istraživanja

– članstvo i poslove Nacionalnog FSDN odbora (u daljnjem tekstu: NFO)

– uvjete za davanje anonimnih ili pseudonimiziranih individualnih rezultata FSDN istraživanja.

Članak 2.

Ovim Pravilnikom osigurava se provedba sljedećih akata Europske unije:

– Uredba Vijeća (EZ) br. 1217/2009 od 30. studenoga 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (SL L 328, 15. 12. 2009.), kako je posljednji puta izmijenjena Uredbom (EU) br. 2023/2674 od 22. studenoga 2023. o pretvorbi sustava poljoprivrednih knjigovodstvenih podataka u mrežu podataka o održivosti

– Provedbena Uredba Komisije (EU) 2024/2746 od 25. listopada 2024. o utvrđivanju pravila za primjenu Uredbe Vijeća (EZ) br. 1217/2009 o uspostavi mreže podataka o održivosti poljoprivrednih gospodarstava i stavljanju izvan snage Provedbene uredbe Komisije (EU) 2015/220

– Delegirana Uredba Komisije (EU) br. 2024/1417 od 13. ožujka 2024. o dopuni Uredbe Vijeća (EZ) br. 1217/2009 o uspostavi mreže podataka o održivosti poljoprivrednih gospodarstava pravilima za godišnje utvrđivanje prihoda, analizu održivosti i pristup podacima za potrebe istraživanja te o stavljanju izvan snage Delegirane uredbe Komisije (EU) br. 1198/2014.

Članak 3.

(1) Izrazi koji se koriste u Zakonu o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24., u daljnjem tekstu: Zakon) koriste se i u ovom Pravilniku.

(2) Pojedini pojmovi u smislu ovoga Pravilnika imaju sljedeće značenje:

1. poljoprivrednik u FSDN istraživanju je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske i daje podatke i informacije u okviru FSDN istraživanja

2. FSDN istraživanje je godišnje istraživanje o strukturnim, proizvodnim, ekonomskim i financijskim podacima poljoprivrednika te okolišnim i socijalnim podacima iz članka 10. Provedbene uredbe Komisije (EU) br. 2025/2145 o izmjeni Provedbene uredbe (EU) 2024/2746

3. FSDN metodologija je metodologija koja definira način i format vođenja podataka u skladu s Provedbenom uredbom Komisije (EU) br. 2025/2145 o izmjeni Provedbene uredbe (EU) 2024/2746

4. tipologija poljoprivrednih gospodarstava je jedinstvena klasifikacija poljoprivrednih gospodarstava u Europskoj uniji, u skladu s Prilogom IV. Provedbene uredbe Komisije (EU) br. 2025/2145 o izmjeni Provedbene uredbe (EU) 2024/2746

5. plan odabira je plan za odabir poljoprivrednika koji podnose izvješća, sastavljen u skladu s člankom 5. stavkom 1. Uredbe Vijeća (EZ) br. 1217/2009, kako je izmijenjena Uredbom (EU) 2023/2674, i obuhvaća elemente kojima se osigurava reprezentativni uzorak za područje istraživanja

6. izvješće za Europsku komisiju (u daljnjem tekstu: Izvješće za EK) je izvješće koje ministarstvo nadležno za poslove poljoprivrede (u daljnjem tekstu: Ministarstvo) dostavlja računalnom sustavu za dostavljanje i kontrolu Europske komisije u skladu s člankom 10. Provedbene uredbe Komisije (EU) br. 2025/2145 o izmjeni Provedbene uredbe (EU) 2024/2746.

7. prikupljač podataka je fizička ili pravna osoba koja provodi aktivnosti prikupljanja podataka i/ili odabire poljoprivrednika za potrebe FSDN istraživanja, sukladno planu odabira.

8. reprezentativni uzorak poljoprivrednika je broj poljoprivrednika u FSDN istraživanju koji se utvrđuje statističkim metodama u skladu s odredbama članaka 4., 5., 6. i 7. Provedbene uredbe Komisije (EU) br. 2025/2145 o izmjeni Provedbene uredbe (EU) 2024/2746.

Članak 4.

Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 5.

(1) FSDN istraživanje provodi se svake godine na reprezentativnom uzorku poljoprivrednika u skladu s planom provedbe FSDN istraživanja.

(2) Istraživanje iz stavka 1. ovoga članka odnosi se na izvještajnu godinu koja obuhvaća razdoblje od 1. siječnja do 31. prosinca godine za koju se provodi FSDN istraživanje.

(3) FSDN istraživanje provodi se u područnim jedinicama FSDN-a u skladu s člankom 2. točkom 6. i Prilogom I. Uredbe Vijeća (EZ) br. 1217/2009, kako je izmijenjena Uredbom (EU) 2023/2674.

(4) FSDN istraživanje može koristiti i administrativne izvore podataka.

Članak 6.

U okviru FSDN-a Ministarstvo obavlja poslove koordinacije, planiranja i provedbe FSDN istraživanja, osigurava prikupljanje, obradu i dostavu podataka Europskoj komisiji, sudjeluje u izradi i provedbi relevantnih nacionalnih i europskih propisa, upravlja financijskim i informacijskim resursima FSDN-a te provodi aktivnosti usmjerene na razvoj i funkcioniranje FSDN-a.

Članak 7.

(1) U provedbi FSDN istraživanja uz Ministarstvo mogu sudjelovati Državni zavod za statistiku (u daljnjem tekstu: DZS), Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja), poljoprivrednici uključeni u uzorak, računovodstveni uredi, knjigovodstveni uredi te drugi sudionici.

(2) U slučaju iz stavka 1. ovoga članka, Ministarstvo sklapa ugovor ili sporazum o provedbi FSDN istraživanja, kojim se utvrđuju aktivnosti i zadaće.

Članak 8.

(1) Planom odabira utvrđuje se okvir za klasifikaciju, područje istraživanja i veličinu reprezentativnog uzorka, prema odredbama provedbenih uredbi iz članka 2. ovoga Pravilnika.

(2) Plan odabira poljoprivrednika određuje se pomoću kriterija kao što su ekonomske veličine, tipa poljoprivredne proizvodnje i pripadnosti područnoj FSDN jedinici.

(3) Područje FSDN istraživanja uključuje poljoprivrednike čija je ekonomska veličina jednaka ili veća od praga propisanog u Prilogu I. Provedbene uredbe Komisije (EU) br. 2025/2145 o izmjeni Provedbene uredbe (EU) 2024/2746.

Članak 9.

(1) Uzorak poljoprivrednika za provedbu FSDN istraživanja određuje se temeljem plana odabira iz članka 8. ovoga Pravilnika, u skladu s metodologijama i kriterijima utvrđenima provedbenim uredbama Europske unije iz članka 2. ovoga Pravilnika.

(2) Uzorak se ažurira najmanje jednom godišnje.

(3) Poljoprivrednike koji zadovoljavaju kriterije iz članka 8. stavaka 2. i 3. ovoga Pravilnika uključuje se u uzorak putem slučajnog odabira te podliježu provjeri i potvrdi od strane Ministarstva radi osiguravanja metodološke ispravnosti i usklađenosti s važećim pravilima selekcije.

(4) Popis odabranih poljoprivrednika koji sudjeluju u FSDN istraživanju vodi Ministarstvo.

Članak 10.

(1) Poljoprivrednik odabran u uzorak obvezan je sudjelovati u sustavu prikupljanja podataka.

(2) S poljoprivrednikom koji je odabran u uzorak Ministarstvo može sklopiti ugovor, kojim se uređuju međusobna prava i obveze, uključujući poticajne mjere za sudjelovanje u istraživanju iz članka 11. ovoga Pravilnika, rokovi izvršenja te mjere zaštite povjerljivosti podataka.

Članak 11.

(1) Poljoprivredniku koji ispuni ugovorne obveze može se dodijeliti nagrada i/ili naknada za sudjelovanje u skladu s proračunskim mogućnostima.

(2) Uz nagradu i/ili naknadu iz stavka 1., poljoprivrednik može ostvariti pravo na:

a) individualno izvješće o ekonomskim, okolišnim i socijalnim pokazateljima održivosti gospodarstva,

b) usporednu analizu (benchmarking) s prosječnim vrijednostima uzorka na nacionalnoj razini,

c) druge pogodnosti utvrđene posebnim aktima.

Članak 12.

(1) U skladu s člankom 125. stavkom 1. i 2. Zakona, ministar nadležan za poljoprivredu donosi odluku o osnivanju i imenovanju predsjednika, članova i zamjenskih članova Nacionalnog FSDN odbora (dalje u tekstu: NFO).

(2) U NFO imenuju se predstavnici:

– Ministarstva, deset članova

– DZS-a, dva člana

– poljoprivrednika koji sudjeluju FSDN istraživanju, jedan član

– Agronomskog fakulteta Sveučilišta u Zagrebu, jedan član

– Fakulteta agrobiotehničkih znanosti Osijek, jedan član

– Agencije za plaćanja, dva člana

– Instituta za poljoprivredu i turizam Poreč, jedan član

– Instituta za jadranske kulture i melioraciju krša, jedan član

– Poljoprivrednog instituta Osijek, jedan član

– Ekonomskog instituta, Zagreb, jedan član.

(3) NFO obavlja sljedeće poslove:

– odobrava plan odabira poljoprivrednika koji ulaze u reprezentativni uzorak FSDN istraživanja

– provodi nadzor nad provedbom FSDN-a u Republici Hrvatskoj

– razmatra druga pitanja vezana uz provedbu FSDN-a.

(4) Način rada NFO-a utvrđuje se poslovnikom koji NFO donosi na svojoj prvoj sjednici.

Članak 13.

(1) Podaci prikupljeni u skladu s ovim Pravilnikom koriste se isključivo u znanstvene, statističke i analitičke svrhe te se objavljuju u agregiranom obliku, bez mogućnosti identifikacije pojedinog poljoprivrednika.

(2) Ministarstvo osigurava zaštitu osobnih podataka u skladu s zakonom kojim se uređuje provedba Opće uredbe o zaštiti podataka.

Članak 14.

Ovaj Pravilnik objavljuje se u »Narodnim novinama«, a stupa na snagu 1. srpnja 2026.

Klasa: 011-01/25-01/53

Urbroj: 525-11/678-26-4

Zagreb, 11. veljače 2026.

Potpredsjednik Vlade
 i ministar
 David Vlajčić, v. r.